CELEX: 32016D1837
Language: lt
Date: 1476144000000
Title: 2016 m. spalio 11 d. Tarybos įgyvendinimo sprendimas (ES) 2016/1837, kuriuo Lenkijos Respublikai leidžiama toliau taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio

18.10.2016   
            
            
               LT
            
            
               Europos Sąjungos oficialusis leidinys
            
            
               L 280/28
            
         TARYBOS ĮGYVENDINIMO SPRENDIMAS (ES) 2016/1837
   2016 m. spalio 11 d.
   kuriuo Lenkijos Respublikai leidžiama toliau taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Direktyvos 2006/112/EB 168 straipsnyje nustatoma apmokestinamojo asmens teisė atskaityti pridėtinės vertės mokestį (PVM), mokėtiną už jo įsigytas prekes ir paslaugas, jeigu jos naudojamos to asmens apmokestinamiesiems sandoriams. Tos direktyvos 26 straipsnio 1 dalies a punkte nustatytas reikalavimas į PVM apskaitą įtraukti veiklai skirto turto naudojimą apmokestinamojo asmens arba jo darbuotojų asmeninėms reikmėms arba, platesne prasme, kitoms nei jo verslo reikmėms;
            
         
               (2)
            
            
               Tarybos įgyvendinimo sprendimu 2013/805/ES (2) Lenkijai leista iki 2016 m. gruodžio 31 d. iki 50 % apriboti apmokestinamojo asmens teisę atskaityti PVM, kuriuo apmokestinamas tam tikrų variklinių kelių transporto priemonių pirkimas, įsigijimas Bendrijoje, importas, nuoma arba išperkamoji nuoma ir su jomis susijusios išlaidos, jei tokia transporto priemonė naudojama ne tik verslo tikslais, ir apmokestinamajam asmeniui netaikyti reikalavimo transporto priemonių, kurioms taikomas apribojimas, naudojimą ne verslo tikslais įtraukti į PVM apskaitą (nukrypti leidžiančios priemonės);
            
         
               (3)
            
            
               laišku, kurį Komisija užregistravo 2016 m. vasario 8 d., Lenkija paprašė leisti toliau taikyti nukrypti leidžiančias priemones;
            
         
               (4)
            
            
               pagal Direktyvos 2006/112/EB 395 straipsnio 2 dalies antrą pastraipą Komisija 2016 m. birželio 6 d. laišku pranešė kitoms valstybėms narėms apie Lenkijos prašymą. 2016 m. birželio 8 d. laišku Komisija pranešė Lenkijai, kad turi visą prašymui įvertinti būtiną informaciją;
            
         
               (5)
            
            
               pagal Sprendimo 2013/805/ES 3 straipsnio 2 dalį Lenkija Komisijai kartu su prašymu pratęsti priemonės taikymą pateikė ataskaitą apie to sprendimo taikymą, įskaitant procentinio apribojimo, kuris taikomas teisei atskaityti PVM, peržiūrą. Remdamosi šiuo metu turima informacija Lenkijos institucijos mano, kad vis dar būtų pagrįsta taikyti 50 % normą. Kartu siekiant išvengti dvigubo apmokestinimo, reikalavimas į apskaitą įtraukti PVM, mokėtiną už variklinės transporto priemonės naudojimą ne verslo tikslais, turėtų būti laikinai netaikomas, jeigu jai taikomas tas apribojimas. Tas nukrypti leidžiančias priemones galima pagrįsti poreikiu supaprastinti PVM skaičiavimo tvarką ir išvengti mokesčių slėpimo neteisingai tvarkant apskaitą ir pateikiant suklastotą mokesčių deklaraciją;
            
         
               (6)
            
            
               šios nukrypti leidžiančios priemonės turėtų būti taikomos ribotu laikotarpiu, kad būtų galima įvertinti jų veiksmingumą ir procentinės normos tinkamumą. Todėl Lenkijai turėtų būti leidžiama iki 2019 m. gruodžio 31 d. toliau taikyti nukrypti leidžiančias priemones;
            
         
               (7)
            
            
               jeigu Lenkija manytų, kad nukrypti leidžiančių priemonių taikymą po 2019 m. būtina pratęsti, ne vėliau nei 2019 m. balandžio 1 d. kartu su pratęsimo prašymu Komisijai turėtų būti pateikta nukrypti leidžiančių priemonių taikymo ataskaita, įskaitant taikomos procentinės normos peržiūrą;
            
         
               (8)
            
            
               nukrypti leidžiančių priemonių taikymo laikotarpio pratęsimas turės tik nedidelį poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM;
            
         
               (9)
            
            
               todėl Įgyvendinimo sprendimas 2013/805/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/805/ES 3 straipsnis pakeičiamas taip:
   
      „3 straipsnis
      1.   Šis sprendimas nustoja galioti 2019 m. gruodžio 31 d.
      2.   Prašymas dėl šiame sprendime numatytų nukrypti leidžiančių priemonių taikymo laikotarpio pratęsimo pateikiamas Komisijai ne vėliau kaip 2019 m. balandžio 1 d. Su tokiu prašymu pateikiama ataskaita, įskaitant procentinio apribojimo, kuris remiantis šiuo sprendimu taikomas teisei atskaityti PVM, peržiūrą.“
   
   2 straipsnis
   Šis sprendimas taikomas nuo 2017 m. sausio 1 d.
   3 straipsnis
   Šis sprendimas skirtas Lenkijos Respublikai.
   
      Priimta Briuselyje 2016 m. spalio 11 d.
      
         
            Tarybos vardu
         
         
            Pirmininkas
         
         P. KAŽIMÍR
      
   
   
      (1)  OL L 347, 2006 12 11, p. 1.
   
      (2)  2013 m. gruodžio 17 d. Tarybos įgyvendinimo sprendimas 2013/805/ES, kuriuo Lenkijos Respublikai leidžiama nustatyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 353, 2013 12 28, p. 51).